CELEX: 32022D0986
Language: mt
Date: 2022-06-23 00:00:00
Title: Deċiżjoni ta’ Implimentazzjoni tal-Kummissjoni (UE) 2022/986 tat-23 ta’ Ġunju 2022 li ma tapprovax l-N-(3-amminopropil)-N-dodeċilpropan-1,3-diammina bħala sustanza attiva eżistenti għall-użu fil-prodotti bijoċidali tat-tip ta’ prodott 8 (Test b’rilevanza għaż-ŻEE)

24.6.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 167/111
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2022/986
         tat-23 ta’ Ġunju 2022
         li ma tapprovax l-N-(3-amminopropil)-N-dodeċilpropan-1,3-diammina bħala sustanza attiva eżistenti għall-użu fil-prodotti bijoċidali tat-tip ta’ prodott 8
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (1), u b’mod partikolari t-tielet subparagrafu tal-Artikolu 89(1) tiegħu,
         Billi:
         
                     (1)
                  
                  
                     Ir-Regolament ta’ Delega tal-Kummissjoni (UE) Nru 1062/2014 (2) jistabbilixxi lista ta’ sustanzi attivi eżistenti li jridu jiġu evalwati biex possibbilment jiġu approvati għall-użu fil-prodotti bijoċidali. Dik il-lista tinkludi l-N-(3-amminopropil)-N-dodeċilpropan-1,3-diammina (Nru KE: 219-145-8; Nru CAS: 2372-82-9).
                  
               
                     (2)
                  
                  
                     L-N-(3-amminopropil)-N-dodeċilpropan-1,3-diammina ġiet evalwata għall-użu fil-prodotti bijoċidali tat-tip ta’ prodott 8, il-preservattivi tal-injam, kif deskritt fl-Anness V tad-Direttiva 98/8/KE tal-Parlament Ewropew u tal-Kunsill (3), li jikkorrispondu mat-tip ta’ prodott 8 kif deskritt fl-Anness V tar-Regolament (UE) Nru 528/2012.
                  
               
                     (3)
                  
                  
                     Il-Portugall ġie ddeżinjat bħala l-Istat Membru relatur u l-awtorità kompetenti tagħha għall-evalwazzjoni ppreżentat ir-rapport ta’ valutazzjoni flimkien mal-konklużjonijiet tagħha lill-Kummissjoni fid-9 ta’ Novembru 2005. Wara l-preżentazzjoni tar-rapport ta’ valutazzjoni, saru diskussjonijiet f’laqgħat tekniċi organizzati mill-Kummissjoni u, wara l-1 ta’ Settembru 2013, mill-Aġenzija Ewropea għas-Sustanzi Kimiċi (“l-Aġenzija”).
                  
               
                     (4)
                  
                  
                     Mill-Artikolu 90(2) tar-Regolament (UE) Nru 528/2012 wieħed jista’ jifhem li s-sustanzi li tlestew l-evalwazzjonijiet tagħhom mill-Istati Membri sal-1 ta’ Settembru 2013 jenħtieġ li jiġu evalwati f’konformità mad-dispożizzjonijiet tad-Direttiva 98/8/KE.
                  
               
                     (5)
                  
                  
                     F’konformità mal-Artikolu 75(1) tar-Regolament (UE) Nru 528/2012, il-Kumitat dwar il-Prodotti Bijoċidali jħejji l-opinjoni tal-Aġenzija rigward l-applikazzjoni għal approvazzjoni tas-sustanzi attivi. F’konformità mal-Artikolu 7(2) tar-Regolament Delegat (UE) Nru 1062/2014, il-Kumitat dwar il-Prodotti Bijoċidali adotta l-opinjoni tal-Aġenzija fit-2 ta’ Diċembru 2020 (4), wara li kkunsidra l-konklużjonijiet tal-awtorità kompetenti għall-evalwazzjoni.
                  
               
                     (6)
                  
                  
                     Minn dik l-opinjoni wieħed jista’ jifhem li ma jistax ikun mistenni li l-prodotti bijoċidali tat-tip ta’ prodott 8 li fihom l-N-(3-amminopropil)-N-dodeċilpropan-1,3-diammina jissodisfaw il-kriterji stabbiliti fl-Artikolu 5(1)(b) tad-Direttiva 98/8/KE li jikkorrispondu mal-kriterji stabbiliti fid-dispożizzjonijiet tal-Artikolu 19(1)(b) tar-Regolament (UE) Nru 528/2012 peress li ġew identifikati riskji inaċċettabbli għas-saħħa tal-bniedem, u ma setgħet tiġi identifikata l-ebda miżura adattata ta’ mitigazzjoni tar-riskju.
                  
               
                     (7)
                  
                  
                     Fid-diskussjonijiet mar-rappreżentanti tal-Istati Membri fil-Kumitat Permanenti dwar il-Prodotti Bijoċidali, tqies li l-evalwazzjoni saret skont l-agħar kundizzjonijiet realistiċi, u li l-limitazzjoni tal-għadd ta’ ċikli ta’ trattament tal-injam għal tnejn kuljum għal kull operatur ma tkunx miżura adattata ta’ mitigazzjoni tar-riskju biex ir-riskji identifikati għas-saħħa tal-bniedem jitnaqqsu għal livell aċċettabbli, minħabba diffikultajiet ta’ infurzar u ta’ kontroll.
                  
               
                     (8)
                  
                  
                     Filwaqt li titqies l-opinjoni tal-Aġenzija u d-diskussjonijiet fil-Kumitat Permanenti dwar il-Prodotti Bijoċidali, mhuwiex xieraq li N-(3-amminopropil)-N-dodeċilpropan-1,3-diammina tiġi approvata għall-użu fil-prodotti bijoċidali tat-tip ta’ prodott 8.
                  
               
                     (9)
                  
                  
                     Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar il-Prodotti Bijoċidali,
                  
               ADOTTAT DIN ID-DEĊIŻJONI:
         
            Artikolu 1
            N-(3-amminopropil)-N-dodeċilpropan-1,3-diammina (Nru KE: 219-145-8; Nru CAS: 2372-82-9) mhuwiex approvat bħala sustanza attiva għall-użu fil-prodotti bijoċidali tat-tip ta’ prodott 8.
         
         
            Artikolu 2
            Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, it-23 ta’ Ġunju 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 167, 27.6.2012, p. 1.
         
            (2)  Ir-Regolament ta’ Delega tal-Kummissjoni (UE) Nru 1062/2014 tal-4 ta’ Awwissu 2014 dwar il-programm ta’ ħidma għall-evalwazzjoni sistematika tas-sustanzi attivi bijoċidali kollha li jeżistu fil-prodotti bijoċidali msemmijin fir-Regolament (UE) Nru 528/2012 tal-Parlament Ewropew u tal-Kunsill (ĠU L 294, 10.10.2014, p. 1).
         
            (3)  Id-Direttiva 98/8/KE tal-Parlament Ewropew u tal-Kunsill tas-16 ta’ Frar 1998 dwar it-tqegħid fis-suq ta’ prodotti bioċidi (ĠU L 123, 24.4.1998, p. 1).
         
            (4)  L-Opinjoni tal-Kumitat dwar il-Prodotti Bijoċidali rigward l-applikazzjoni għal approvazzjoni tas-sustanza attiva: N-(3-amminopropil)-N-dodeċilpropan-1,3-diammina, Tip ta’ prodott: 8, ECHA/BPC/270/2020, adottata fit-2 ta’ Diċembru 2020.